Jong Pta-verliefdes sterf saam op motorfietsZhaan Smit en Lezette de Beer. Foto: Via Facebook Twee mense is dood en twee kritiek beseer toe ŉ motorfiets en ŉ Opel Kadett Saterdag in die vroeë oggendure in Pretoria gebots het. Xander Loubser, woordvoerder van Best Care-ambulansdienste, het Saterdag aan Maroela Media gesê die botsing het in Mootstraat in Daspoort in die weste van die stad plaasgevind. “Die oorsaak van die ongeluk is onbekend en word deur die polisie ondersoek. Twee mense wat op die motorfiets was, is op die toneel dood,” het Loubser gesê. Loubser kon nie dadelik hul ouderdomme bevestig nie, maar het wel gesê dat hulle ŉ jong man en vrou was. Loubser het gesê twee insittendes in die Opel het kritieke beserings opgedoen en hulle was in die voertuig vasgekeer. Hulle is na die Steve Biko-hospitaal geneem nadat hulle uit die motor se wrak gesny is. “ŉ Vrou, vermoedelik die bestuurder van die motor se ma is, het op die toneel inmekaargesak. Sy is ook na die hospitaal geneem aangesien sy beseer is toe sy geval het.” Loubser het die brandweer en ander nooddienste vir hul bystand bedank. Hy het ook sy innige meegevoel met die oorledenes betuig. Loubser en die plaaslike DA-raadslid, Elma Nel, het in ŉ video ŉ beroep op inwoners en motoriste gedoen om padreëls ten alle tye te gehoorsaam. “Daar is veral probleme met motoriste wat te vinnig ry. Inwoners word aangemoedig om probleemgebiede aan ons uit te wys sodat daar byvoorbeeld plan gemaak kan word om spoedhobbels op te sit, of die hobbels wat vervalle is, oor te bou,” het Nel gesê. Zanelle Grandly, een van die slagoffers se susters, het intussen die dood van haar suster op haar Facebook-blad bevestig. “Ons wil graag ons familie en vriende wat naby en ver is laat weet dat my sussie, Lezette de Beer, vanoggend saam met Zhaan Smit dood is. Ons sal hulle geweldig mis en geen woord kan die groot verlies wat ons voel verduidelik nie. Ek sal altyd vir jou lief wees en jou nalatenskap lewendig hou,” het sy gesê. Ria Nieudoudt, Zhaan se suster, het in ‘n huldeblyk aan hom geskryf: “My boetie jy is my lewe elke dag gewees hoe gaan ek sonder jou lewe. Blondie jy was deel van ons lewens. Ry die golden highway RIP.” Lezette se laaste inskrywing op Facebook was Vrydag aan Zhaan gerig: “I have found my happy ever after, love you vrek mal my lief”. Zhaan Smit en Lezette de Beer (inlas). Foto’s via Facebook